Onsdag aften fik Nordjyllands Politi en anmeldelse om optøjer ved Grøndlandstorv i Aalborg.  En gruppe har angiveligt med køller slået løs på en anden bil. En mand blev under tumulten så ilde tilredt, at han blev kørt på skadestuen. Den tilskadekomne mand nægter at give en forklaring på, hvem der var involveret, og hvordan han kom til skade. - Vi tror, der er tale om en form for grov vold. Men hvis ikke der kommer yderligere beviser i sagen, kan vi ikke gøre ret meget, lyder det fra vagtchef Karsten Kjær. Torsdag morgen var Nordjyllands Politi ikke kommet videre med sagen, da den den tilskadekomne mand stadig ikke har villet sige noget om sammenstødet. - Han var den eneste, der var tilbage på pladsen, da patruljen nåede frem, og han nægter at sige noget. Så der er ingen mistænkte og ingen anholdte, siger vagtchefen til TV2 Nord torsdag morgen.
Tumult i Aalborg sender mand på skadestuen.